Afrika apuso

La Afrika apuso, Afrika nigra apuso aŭ Afrika apodo (Apus barbatus), estas mezgranda birdo, laŭ aspekto simila al hirundo aŭ murhirundo. Ĝi estas, tamen, tute nerilata al tiuj paseroformaj specioj, ĉar la apusoj estas en la ordo Apodoformaj. La simileco inter tiuj grupoj estas konsekvenco de konverĝa evoluo respegulante similajn vivmanierojn. Apusoj havas tre mallongajn krurojn, kiujn ili uzas nur por alkroĉiĝi al vertikalaj surfacoj. Ili neniam sidiĝas libervole sur la tero, kaj pasigas la plejparton de sia vivo en la aero, manĝante insektojn, kiujn ili kaptas per siaj bekoj. Ili eĉ trinkas dumfluge.

Ili reproduktiĝas en Afriko dise el Liberio, Kameruno, Kongo, Ugando kaj Kenjo suden ĝis Sudafriko. La "nigraj apusoj" de Madagaskaro kaj Komoroj estas konsiderataj du subspecioj de la Afrika apuso, aŭ kiel propra specio, nome Madagaskara apuso aŭ Madagaskara nigra apodo, Apus balstoni.

Distingaj trajtoj
La afrika nigra apuso estas 16–18 cm longa kaj dika kiel pala apuso; ĝi aspektas tute nigrecbruna krom malgranda blanka aŭ palgriza makulo sur la mentono, kiu ne videblas de malproksime. Ĝi havas mallongan forkitan voston kaj tre longajn malantaŭen svingitajn flugilojn, kiuj similas al lunarko aŭ bumerango. Ĉi tiu specio estas tre simila al la ordinara apuso, sed oni povas distingi ĝin sub optimumaj vidkondiĉoj per la kontrasto inter ĝia nigra dorso kaj pli palaj duarangaj flugilplumoj. La pli peza konstruo ankaŭ donas al ĝi distingan flugadon, kiu konsistas el stabila ebena flugo intermetita kun mallongaj glisadoj.

Habitato
La reprodukta vivejo estas malsekaj montoj, tipe inter 1 600 kaj 2 400 m, kaj malpli ofte je pli malaltaj altitudoj. Ĉi tiu specio facile manĝas sur malaltaj teroj, kaj povas formi tre grandajn grupojn, ofte kun aliaj gregemaj apusoj.

Movoj
La nomiga sudafrika subspecio estas migranta, travintrante pli norde. Aliaj subspecioj estas loĝantaj. El la aliaj sep akceptitaj formoj, la plej disvastiĝinta estas la malgranda kaj malhela A. b. roehli de Orienta Afriko.

Du aliaj malhelaj rasoj, nome A. b. balstoni kaj A. b. mayottensis (vidu: Madagaskara apuso), estas limigitaj al Madagaskaro kaj la Komoroj respektive. Oni sugestis, ke iuj balstoni-oj migras al la kontinento kiam ili ne reproduktiĝas, sed tio ne estas pruvita.

Reproduktado
Orientafrikaj birdoj nestas en kavaj arboj, dum en Sudafriko ĉi tiu specio uzas klifojn, kutime enlanden sed ankaŭ ĉe la marbordo. La afrika nigra apuso estas kolonia reproduktulo, foje formante miksitajn koloniojn kun alpaj apusoj. La nesto estas malprofunda herba taso gluita al la substrato per salivo, kaj la tipa ovodemetado estas unu aŭ du ovoj.

Voĉo
La krio estas strida duoble raŭka, siblanta kriego zzzzzzzzZZZTT, malsimila al tiu de siaj konfuzeblaj specioj.

 Referencoj 

 Swifts de Chantler kaj Driessens, 
 Sinclair, Hockey kaj Tarboton, SASOL Birds of Southern Africa, 

Eksteraj ligiloj

 Afrika apuso Speciteksto en The Atlas of Southern African Birds

Kategorio:Apusedoj
Kategorio:Birdoj de Afriko